চারধাম যাত্রার শুরুতেই শোকের আবহ, প্রথম মাসেই ৭৩ জন পুণ্যার্থীর মৃত্যু

ওয়েবডেস্ক- চারধাম যাত্রার (Chardham Yatra) শুরুতেই শোকের আবহ। গত ৩০ এপ্রিল থেকে শুরু হয়েছে চারধাম যাত্রা। প্রথম মাসেই এখনও পর্যন্ত ৭৩ জন যাত্রীর মৃত্যুর খবর পাওয়া গিয়েছে বলে জানিয়েছে উত্তরাখণ্ড প্রশাসন (Uttarakhand Administration) । ৩০ এপ্রিলই গঙ্গোত্রী (Gangotri) ও যমুনোত্রী (Yamunotri) খুলে দেওয়া হয় পুণ্যার্থীদের (Devotees) জন্য।

গত ২ মে কেদারনাথের দরজা খুলে দেওয়া হয়, ৪ মে খোলা হয় বদ্রীনাথ ধাম। এপ্রিল থেকে মে মাসের মধ্যে এখনও পর্যন্ত ৭৩ জন পুণ্যার্থীর মৃত্যু হয়েছে। গত বছরের তুলনায় এই সংখ্যাটি কম। মৃতদের মধ্যে বেশিরভাগ মহারাষ্ট্র, দিল্লি, পশ্চিমবঙ্গ, উত্তরপ্রদেশ, রাজস্থান এবং হরিয়ানার বাসিন্দা। মৃতদের বয়স ৪৫ থেকে ৬৫ বছরের মধ্যে। এখনও পর্যন্ত যাদের মৃত্যু হয়েছে, তাদের বেশিরভাগের মৃত্যু স্বাস্থ্যজনিত কারণে হয়েছে, কিছু সংখ্যকের দুর্ঘটনাতেও মৃত্যু হয়েছে।

আরও পড়ুন- ২৬-র নির্বাচনের আগে কি বার্তা দেবেন অমিত শাহ?

রাজ্যের স্বাস্থ্যসচিব আর রাজেশ কুমার জানিয়েছেন, গত বছরের তুলনায় এই বছর মৃত্যুর সংখ্যা কম। যাত্রা শুরুর আগে থেকেই পুণ্যার্থীদের জন্য সব দিক দিয়ে সুবিধার ব্যবস্থা করা হয়েছে। যাত্রা শুরুর প্রথম মাসে ৪ লক্ষ ৩০ হাজার পুণ্যার্থীর স্বাস্থ্য পরীক্ষা করা হয়েছিল। গোটা যাত্রায় স্বাস্থ্য পরীক্ষার ব্যবস্থা রয়েছে।

প্রশাসন সূত্রে খবর, কেদারনাথ যাওয়ার পথে মারা গেছে ৩০ জন যাত্রী। বদ্রীনাথের পথে মৃত্যু হয়েছে ১৫ জনের। যমুনোত্রীতে ১২ এবং গঙ্গোত্রীযাত্রায় আট জন মারা গেছে। গত বছরের চারধাম যাত্রায় ৬ মাসে মারা গিয়েছিল ২৪৬ জন পুণ্যার্থী। এদের মধ্যে বেশিরভাগই স্বাস্থ্যজনিত জটিলতায় ও দুর্ঘটনায় মারা যান।

দেখুন আরও খবর-