এটাই শেষ আইপিএল! ম্যাচ শেষে কী বললেন ধোনি?

ওয়েব ডেস্ক: বুধবার পঞ্জাব কিংসের (Punjab Kings) কাছে হেরে আইপিএল ২০২৫-এর (IPL 2025) প্লে অফের দৌড় থেকে ছিটকে গিয়েছে চেন্নাই সুপার কিংস (CSK)। প্লে অফের দৌড় থেকে বিদায় নেওয়া প্রথম দল তারাই। বাকি ন’টি দল খাতায় কলমে এখনও প্রথম চারে শেষ করার দাবিদার। মহেন্দ্র সিং ধোনির (MS Dhoni) ফ্র্যাঞ্চাইজি এত খারাপ পারফরম্যান্স এর আগে হয়নি। এ মরসুমের পরেই কি পাকাপাকিভাবে বিদায় নেবেন তিনি?

ঋতুরাজ গায়কোয়াড় চোট পেয়ে টুর্নামেন্ট থেকে বিদায় নেওয়ার পর নেতৃত্ব এসেছিল ধোনির হাতে। তাঁর ভক্তেরা আশা করেছিলেন, এবার দলের সুসময় ফিরবে। তেমন কিছুই হয়নি, উল্টে আরও খারাপ ঘটেছে। ঘরের মাঠ চিপকে টানা পাঁচ ম্যাচ হারল সিএসকে, যা এর আগে কখনও হয়নি। এবার কি নতুন কোনও আইকনের প্রয়োজন তাদের?

আরও পড়ুন: ৩-৩! ধুন্ধুমার ম্যাচ উপহার দিল বার্সেলোনা ও ইন্টার মিলান

বুধবার ম্যাচের পর সিএসকে সিইও কাশী বিশ্বনাথনের সঙ্গে অনেকক্ষণ কথাবার্তা বলতে দেখা গেল ধোনিকে। অবশ্য সেই কথোপকথন হল খোশমেজাজেই। তবু জল্পনা উঠছে, এটাই হয়তো ক্যাপ্টেন কুলের ক্রিকেটার হিসেবে শেষ মরসুম।

পঞ্জাবের বিরুদ্ধে ১৯.২ ওভারে ১৯০ রানে অল আউট হয়ে যায় সিএসকে। দুই বল বাকি থাকতে সেই রান তুলে দেয় শ্রেয়স আইয়ারের পঞ্জাব। ম্যাচের পর ধোনি জানান, আরও কিছু রান করা উচিত ছিল তাঁর দলের। তবে স্যাম কারান এবং ব্রেভিসের পার্টনারশিপের উল্লেখ করেন ক্যাপ্টেন কুল। বিশেষ করে প্রশংসা করেছেন ৪৭ বলে ৮৮ রান করা ইংলিশ অলরাউন্ডার স্যাম কারানের (Sam Curran)।